Arkivsak-dok. 98 – 16

Saksbehandler: Elin Vagle

Behandles av: Møtedato:

Sandnes Eiendomsselskap KF 28.06.2015

**Lokalisering og arealbehov, prosjektene 30018 «Senter for flerspråklige barn og unge (FBU)» og 30019 «Sandnes læringssenter(SLS)»**

**Bakgrunn for saken:**

I forbindelse med områdereguleringen for Indre Vågen, og planprosessen som følger med å transformere området, har SEKF fått i oppdrag å skaffe nye lokaler evt. samlokalisere lokaler for:

• Senter for flerspråklige barn og unge (FBU)

• Sandnes læringssenter (SLS)

• Flyktning enheten

• NAV

**Saksopplysninger:**

I arbeidet med å se på muligheten for å samlokalisere de fire ulike enhetene er det sett på:

* Arealbehov
* Lokalisering
* Dimensjoneringsgrunnlag
* Synergier

Arealbehovet er som følger (oppgitt av kommunaldirektør, fagstab og rektorer):

• **2100m2** (FBU)

• **6800m2** (SLS)

• **1500 m2** Flyktning enheten

• **3800 m2** NAV Sandnes Gravarsveien (+3 lokaler med statlig NAV (200 ansatte.)

**TOTALT**: Brutto ca. 14 000 m2 (ekskl. NAV stat).

Krav uteareal FBU = 1500 m2.

*Lokalisering*

Det er avgjørende med sentral beliggenhet og gåavstand i forhold til kollektivtransport. Dette er definert innenfor en radius på maks. 500 meter. Den største andelen av brukerne-/elevene har ikke bil. Det bør også tilrettelegges for bruk av kollektivtransport for ansatte. SLS, FBU og Flyktningeenheten har mange av de samme brukerne-/elevene. Eksempelvis er mor og far på SLS med barn i FBU på dagtid, og aktiviteter i Flyktningenhetens regi hovedsakelig på dag – og ettermiddagstid. I praksis vil dette bety at lokaliseringen må være i Sandnes sentrum.

*Dimensjoneringsgrunnlag*

FBU(barn) og SLS(voksne) er organisert under kommunaldirektør for oppvekst skole, mens Flyktningenheten og NAV er organisert under kommunaldirektør for Levekår.

Det er avklart at FBU og SLS skal dimensjoneres på linje med ungdomsskoler i Sandnes.

Det er også avklart at innføringsklassene i fremtiden skal foregå på andre skoler, slik som det blir gjort i dag. Dvs at innføringsklassene ikke legges til senteret (FBU) i egne lokaler.

FBU skal tilrettelegges med klasserom til ankomsttilbudet, kartlegging, og den første intensive norsk opplæring. Jfr. kvalitetsplanen.

FBU er et ressurssenter for barn mellom 0-16 år. Derav gjelder samme arealnorm per elev her som på uteareal ved andre skolebygg, dvs. 25 m2 per elev. For FBU dimensjoneres det for 60 elever x 25 m2 som gir et uteareal-/skolegård på min. 1500 m2.

Det er også ønskelig med tilrettelagt uteareal for SLS, men det er ikke krav om dette da alle elevene er over 16 år. Utearealet til FBU bør være adskilt fra utearealet til SLS.

For NAV Sandnes gjenstår det en avklaring på om nye lokaler kun skal erstatte lokalene i Gravarsveien, eller om all NAV sin virksomhet i Sandnes skal samles i ett bygg.

*Synergier*

Det er felles interesser og muligheter for sambruk mellom SLS og FBU og Flyktningeenheten. Det er ønskelig med felles resepsjon da det kommer nye brukere/-elever daglig, og det er viktig med et felles møtepunkt for opplæringstilbudene som gis til nye innvandrere i kommunen. En felles resepsjon vil også gi rasjonell ressursbruk. Fullt belegg på dagtid gjør det vanskelig med sambruk av rom, men det er mulig med sambruk av enkelte grupperom. Det er viktig å skille arealer mellom barn og voksne, både ute og inne.

Flyktningeenheten bruker i dag SLS sine lokaler på dagtid, parallelt med SLS. Det er ønske om å videreføre dette samarbeidet. Samlokalisering med SLS vil ha positivt utbytte i forhold til lærersamarbeid. Dette gjelder til en viss grad også i forhold til FBU da det er mange elever fra ulike minoritetsgrupper og det er viktig med tilgang på lærere som behersker de ulike morsmål. En del av elevene er i tillegg analfabeter.

NAV har et eget regime på sikkerhet som må følges ved nytt bygg. Det må legges til rette for egen adkomst for brukere av NAV.

**Vurdering.**

Alle 4 enhetene er bydekkende funksjoner som må plasseres langs høykollektivforbindelse, eller i sentrum.

Det er en rekke fordeler ved å samlokaliseres SLS, FBU og Flyktningenheten. SLS og Flyktningenheten kan langt på veg bruke samme lokaler, da de har sammenfallende målgrupper og behov. Familier benytter de ulike tilbudene parallelt i FBU og SLS og Flyktningenheten. Det er ønskelig med nærhet til disse, helst i samme bygg, med felles resepsjon da det kommer nye brukere daglig. Dette vil gi en positiv effekt på mottak av innvandrere i kommunen og sikre rasjonell ressursbruk.

Det er hensiktsmessig at NAV plasseres i nærhet til SLS, FBU og Flyktningenheten, men ikke nødvendigvis i samme bygg.

Alle enhetene bør være i gåavstand til hverandre.

FBU har funksjon som barneskole med tilgang til skolegård-/uteareal og bør ligge i 1.etg. FBU bør ha sitt eget avgrensede areal både ute og inne i bygget.

Erfaringsmessig ser man at det for Bydekkende funksjoner, med plassering nær sentrum, er avgjørende å dimensjonere for fremtidige løsninger. Endringer og behov for mer areal i ettertid, er ofte både vanskelig og kostnadskrevende.

En sentrumsnær lokasjon er i seg selv kostnadsdrivende.

**Oppsummering:**

* Det anbefales å legge til rette for samlokalisering med SLS, FBU og Flyktningenheten.
* Tilrettelegging av nye lokaler til NAV foreslås å utgå som del av prosjekt 30018 og 30019 i Økonomiplanen.
* NAV anbefales lagt til et administrasjonsbygg nr.2, eller et eget bygg. Dette avhenger av om NAV Sandnes (i Gravarsveien) skal samlokaliseres med NAV Stat (ca.200 ansatte) som i dag er lokalisert i 3 bygg i Sandnes. Dette ventes avklart i løpet av sommeren 2016.

**Forslag til vedtak:**

1. Daglig leder anbefaler samlokalisering av FBU, SLS og Flyktningenheten.
2. Dersom det kun skal tilrettelegges for dagens lokaler i NAV Sandnes (Gravarsveien) foreslås dette løst i et administrasjonsbygg nr.2.
3. Det avklares med NAV Stat hvorvidt der er ønskelig med en samlokalisering av NAV kommunen og NAV Stat.
4. Saken oversendes rådmannen for videre oppfølging.

Sandnes Eiendomsselskap KF, 21.06.2016

Torbjørn Sterri

daglig leder